Κανονισμός (ΕΚ) αριθ. 567/2004 του Συμβουλίου

της 22ας Μαρτίου 2004

για την τροποποίηση του κανονισμού (ΕΚ) αριθ. 1257/1999, για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τη συνθήκη προσχώρησης της Τσεχικής Δημοκρατίας, της Εσθονίας, της Κύπρου, της Λεττονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας στην Ευρωπαϊκή Ένωση(1), και ιδίως το άρθρο 2 παράγραφος 3,

την πράξη περί των όρων προσχωρήσεως της Τσεχικής Δημοκρατίας, της Εσθονίας, της Κυπριακής Δημοκρατίας, της Λεττονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας(2), και ιδίως το άρθρο 57 παράγραφος 2,

την πρόταση της Επιτροπής,

τη γνώμη του Ευρωπαϊκού Κοινοβουλίου,

Εκτιμώντας τα ακόλουθα:

(1) Το κεφάλαιο Vα τίτλος ΙΙ του κανονισμού (ΕΚ) αριθ. 1257/1999 του Συμβουλίου, της 17ης Μαου 1999, για την στήριξη της αγροτικής ανάπτυξης από το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ)(3) προβλέπει μέτρο στήριξης για να ενισχυθούν οι γεωργοί που τηρούν τις νεοεισαχθείσες περιοριστικές προδιαγραφές.

(2) Μετά την προσχώρηση, οι γεωργοί της Τσεχικής Δημοκρατίας, της Εσθονίας, της Κύπρου, της Λεττονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας πρέπει να αντιμετωπίσουν πολλές νέες προδιαγραφές που βασίζονται στην κοινοτική νομοθεσία, τις οποίες πρέπει να τηρήσουν αμέσως μετά την ημερομηνία προσχώρησης ή σε μια μεταγενέστερη ημερομηνία. Φαίνεται ότι είναι απαραίτητη μια στήριξη για να καλύψει τουλάχιστον μέρος των δαπανών των αναγκαίων επενδύσεων για να διασφαλιστεί η τήρηση των προδιαγραφών. Θα πρέπει, συνεπώς, να προβλεφθούν ειδικές παρεκκλητικές διατάξεις για την εφαρμογή του μέτρου "τήρηση των προδιαγραφών" στα νέα κράτη μέλη.

(3) Θα πρέπει, συνεπώς, να τροποποιηθεί ο κανονισμός (ΕΚ) αριθ. 1257/1999,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στο άρθρο 33ιβ του κανονισμού (ΕΚ) αριθ. 1257/1999, παρεμβάλλεται η ακόλουθη παράγραφος 2β:

"2β. Κατά παρέκκλιση από τα άρθρα 21α, 21β και 21γ μπορούν να ληφθούν υπόψη για τον καθορισμό του ετήσιου επιπέδου στήριξης, οι δαπάνες που συνδέονται με τις αναγκαίες επενδύσεις για την τήρηση μιας προδιαγραφής που έχει καθοριστεί από την Κοινότητα πριν από την ημερομηνία προσχώρησης και η οποία είναι περιοριστική για το γεωργό από αυτή την ημερομηνία ή από μια μεταγενέστερη ημερομηνία. Η δυνατότητα αυτή περιορίζεται στα τρία πρώτα έτη της περιόδου στήριξης, μέχρις εξαντλήσεως ετησίου ορίου 25000 ευρώ ανά εκμετάλλευση. Κατά τη διάρκεια αυτής της περιόδου επενδύσεων, δεν εφαρμόζεται η προοδευτική μείωση που προβλέπεται στο άρθρο 21γ. Οι απώλειες εισοδημάτων και οι συμπληρωματικές δαπάνες που απορρέουν από την τήρηση της προδιαγραφής θα ληφθούν υπόψη μετά την περίοδο επενδύσεως.

Οι επενδύσεις που στηρίζονται δυνάμει του πρώτου εδαφίου δεν είναι επιλέξιμες για τη στήριξη που προβλέπεται στο κεφάλαιο Ι."

Άρθρο 2

Ο παρών κανονισμός αρχίζει να ισχύει την 1η Μαΐου 2004, με την επιφύλαξη της έναρξης ισχύος της πράξης προσχώρησης του 2003.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 22 Μαρτίου 2004.

Για το Συμβούλιο

Ο Πρόεδρος

J. Walsh

(1) ΕΕ L 236 της 23.9.2003, σ. 17.

(2) ΕΕ L 236 της 23.9.2003, σ. 33.

(3) ΕΕ L 160 της 26.6.1999, σ. 80· κανονισμός όπως τροποποιήθηκε τελευταία από την πράξη προσχώρησης του 2003.